Hartsvriendin | Liefdesverhale blog
Liefde deur ’n lens: Elsa Winckler beantwoord ’n paar vrae
July 13, 2016 October 24, 2016 ~ nbliefdesverhale	~ 3 Comments
Hartsvriendin Carolyn Meads het met Elsa Winckler gesels om meer uit te vind oor haar jongste liefdesverhaal, Liefde deur ‘n lens:
Liefde deur ’n lens is die derde boek in ’n trilogie wat deur Om Amelie se tafel en Liefde in laslap voorafgegaan word (hoewel elke boek ook op sy eie kan staan). Was dit van die begin af jou plan om ’n trilogie te skryf of het sekere newekarakters net daarop aangedring dat jy húlle liefdesverhaal ook vertel
Nee, ek het nie ’n reeks beplan nie. Om Amelie se tafel het ontstaan uit ’n idee dat die heldin ’n rekenaar bo ’n ring sal verkies 😊 Natalie is Amelie se vriendin van skooldae af en toe sy en Chris se broer Neethling ontmoet, kon ek sien hier kom ’n ding. Ek was halfpad met Liefde in laslap toe Francois, Natalie se broer, net eenvoudig homself in die storie dwing. Ek het dadelik ophou skryf en gaan stap, ontsteld oor die karakter wat ewe skielik homself kom opdring. En iewers op my wandelpad begin ek wonder hoekom dra Nicola altyd ’n kamera om haar nek. En net daar, val die derde storie Liefde deur ’n lens, in plek.
Nicola Meyer, die heldin van Liefde deur ’n lens, is ’n fotograaf wat regoor die wêreld foto’s neem. Vertel ons van die navorsing wat jy moes doen om haar beroep geloofwaardig uit te beeld.
Ek neem foto’s met my foon so ek is geen fotograaf nie, maar ek is mal oor besonderse fotografie en lees baie daaroor. Die portretstudies wat Nicola doen, is inspireer deur Joyce Tenneson se werk wat vir my baie aangrypend is (loer na sy werk)
’n Gedeelte van die boek speel in Santa Fe in Nieu-Mexiko af. Is dit ’n plek wat jy al self besoek het? Waarom het dit jou geïnspireer?
Ek het gesoek na ’n fotografiekursus wat Nicola kon gaan doen en het op die manier gesien in Sante Fé word daar jaarliks sulke kursusse aangebied. En toe moes ek meer uitvind oor Sante Fé en natuurlik is dit nou op my bucketlys om soontoe te gaan! Klink na ’n wonderlike plek waar enige vorm van kuns te sien is. Nicola moes blyplek hê en so het ek op die Inn of the five graces afgekom – die idee van die ‘five graces’ word op die inn se webwerf bespreek – wat toe baie mooi inpas by die storie
Waarom is Nicola so aangetrokke tot Francois Olivier, haar skoonsus se broer? En andersom: Waarom is Francois so mal oor haar?
Beide besef daar is ’n ‘spark’ tussen hulle, maar Nicola kruip jare lank al agter haar kamera weg en steek weg hoe diep dinge haar werklik raak. Francois sien dit raak en sy begeerte om die werklike Nicola te ontdek, is die rede hoekom hy haar weer en weer opsoek.
In die verhaal onderdruk Nicola pynlike herinneringe, maar Francois sien die seer raak wat sy probeer wegsteek. Glo jy in die helende krag van liefde?
O, ja. Tussen al die vreeslike dinge wat daagliks rondom ons gebeur, is dit die een wonderbaarlike sekerte – liefde oorwin, altyd.